《满江红 题杭州岳忠武庙精忠柏，用忠武韵》
清代·朱祖谋

大木无阴，浑不似、众芳彫歇。相望处、灵旗风雨，于今为烈。

终古心坚如铁石，何人手植无年月。向南枝、应有旧啼鹃，伤情切。

奸桧铸，沈冤雪。幽兰瘗，仇雠灭。问乔柯几见，金瓯圆缺。

朱鸟定飘枋得泪，碧苔疑渍苌宏血。更空山、玉骨冷冬青，悲陵阙。

作者简介：1857.7.21-1931.11.22，原名朱孝臧，字藿生，一字古微，一作古薇，号沤尹，又号彊村，浙江吴兴人。光绪九年（1883）进士，官至礼部右侍郎，因病假归作上海寓公。工倚声，为晚清四大词家之一，著作丰富。书法合颜、柳于一炉；写人物、梅花多饶逸趣。卒年七十五。著有《彊村词》。